

**Bonyhád Város Önkormányzata**

**ELŐTERJESZTÉS**

Bonyhád Város Önkormányzata Képviselő- testületének 2018. január 25-i

rendes/rendkívüli testületi ülésére

|  |  |
| --- | --- |
| Tárgy: | A nemzetiségi önkormányzatokkal kötött együttműködési megállapodás felülvizsgálata |
| Előterjesztő: | Dr. Puskásné dr. Szeghy Petra jegyző |
| Előterjesztést készítette: |  |
| Előterjesztés száma: | 7. sz. |
| Előzetesen tárgyalja: | Pénzügyi Ellenőrző és Gazdasági Bizottság  Bonyhádi Német Önkormányzat  Bonyhádi Roma Nemzetiségi Önkormányzat |
| Melléklet: | 2 db együttműködési megállapodás |
| Az előterjesztés a jogszabályi feltételeknek megfelel: | Dr. Puskásné dr. Szeghy Petra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

Bonyhád Város Önkormányzata Képviselő-testülete a Bonyhádi Német Önkormányzattal és Bonyhád Város Roma Nemzetiségi Önkormányzatával a jelenleg érvényes együttműködési megállapodást 2015. február 1-jén kötötte.

A megállapodásokban rögzítették a nemzetiségi önkormányzat helyiséghasználatával, a nemzetiségek jogairól szóló 2011. évi CLXXIX. törvény (továbbiakban: Nt.) 80.§ (1) bekezdésében meghatározott önkormányzati működési feltételek biztosításával kapcsolatos feladatok ellátásának, a költségvetés elkészítésének, jóváhagyásának eljárási rendjével és a költségvetési gazdálkodással, az információs és adatszolgáltatási, a beszámolási kötelezettség teljesítésével, valamint a nyilvántartási tevékenységgel, illetve a vagyonkezeléssel összefüggő szabályokat.

Az Nt. 80.§ (2) bekezdése valamint az együttműködési megállapodás egyaránt előírja, hogy a nemzetiségi önkormányzatokkal kötött megállapodást minden év január 31. napjáig felül kell vizsgálni és amennyiben szükséges, a felek javaslatot tesznek a módosításra.

A nemzetiségi önkormányzatokkal egyeztetett felülvizsgálat alapján javaslatot teszünk a megállapodások hatályon kívül helyezésére és az új megállapodások elfogadására.

A megkötött együttműködési megállapodásokra irányadó jogszabályok az elmúlt két évben többször változtak, a módosításokat elsődlegesen ez indokolja, emellett még egyéb pontosításokra is célszerű volt sort keríteni, amelyek az együttműködés területeinek szélesítését, egyértelműsítését is célozzák.

A nemzetiségek jogairól szóló 2011. évi CLXXIX. törvényt (továbbiakban: Njtv.) a 2017. XII. 21-én hatályba léptetett CCI. Törvény módosította, amely a megállapodást tartalmilag, illetve szövegpontosításokkal is érintette.

Kibővítettük a Hivatal által elvégzendő bejelentési kötelezettségek felsorolását a Njtv. 80. § (3) alapján, illetve meghatároztuk a belső ellenőrzés ellátásának kötelezettségét és formáját is, mivel a 2017. évi CCI. Törvénybe, új elemként ezt is beemelték.

A költségvetési gazdálkodási és dokumentálási szabályokat érintette az államháztartásról szóló 2011. évi CXCV. Törvény, valamint az államháztartásról szóló törvény végrehajtásáról szóló 368/2011. (XII. 31.) Korm. rendelet többszöri módosítása. Ezek alapján jelenítjük meg a megállapodásban az írásbeli kötelezettségvállalásokhoz, az átláthatósági nyilatkozatokhoz, a teljesítés igazolásokhoz kapcsolódóan a kettőszázezer forintos értékhatárt.

Indokoltnak tartjuk az információs önrendelkezési jogról és az információszabadságról szóló 2011. évi CXII. Törvény szerinti közérdekű adatok közzétételével kapcsolatos feladatok szerepeltetését a megállapodásban.

Mindezek alapján kérem a Tisztelt Képviselő-testületet, hogy a következő határozati javaslatot elfogadni szíveskedjék!

Határozati javaslat:

Bonyhád Város Önkormányzatának Képviselő-testülete a nemzetiségek jogairól szóló 2011. évi CLXXIX. törvény 80.§-ában foglaltak alapján a Bonyhádi Német Önkormányzattal valamint a Bonyhád Város Roma Nemzetiségi Önkormányzattal korábban létrejött és a 9/2015. (I. 29.) illetve 10/2015 (I. 29.) számú határozatával elfogadott együttműködési megállapodásokat a nemzetiségek jogairól szól törvény 80.§ (2) bekezdésében foglaltaknak megfelelően - a nemzetiségi önkormányzatokkal egyeztetve – hatályon kívül helyezi, az új megállapodásokat a határozat 1. melléklet szerinti tartalommal jóváhagyja.

Határidő:2018. január 31.

Felelős: Filóné Ferencz Ibolya polgármester

Végrehajtásért felelős: dr. Puskásné dr. Szeghy Petra jegyző

Bonyhád, 2018. január 16.

dr. Puskásné dr. Szeghy Petra

jegyző